b'\n_START_ARTICLE_\nKaleva (elokuvateatteri)\n_START_PARAGRAPH_\nKaleva oli turkulainen elokuvateatteri, joka toimi osoitteessa Humalistonkatu 2 vuosina 1906\xe2\x80\x931960. Alun perin Biografi teatteri -nimisen elokuvateatterin perusti rohdoskauppias Wilhelm Willberg, joka oli vuonna 1905 perustanut my\xc3\xb6s Turun ensimm\xc3\xa4isen elokuvateatterin. Biografi teatteri oli Turun ensimm\xc3\xa4inen varta vasten elokuvateatteriksi suunniteltu rakennus. Sen nimi muutettiin vuonna 1913 Alhambraksi, ja omistajat vaihtuivat useasti 1920- ja 1930-luvuilla. Vuonna 1938 teatterin osti Suomi-Filmi Oy, joka muutti nimen kansallishenkiseksi Kalevaksi. 1950-luvulla Kaleva toimi niin sanottuna non-stop-teatterina, jossa esitettiin joka p\xc3\xa4iv\xc3\xa4 keskeytyksett\xc3\xa4 ohjelmaa. Kaleva joutui sulkemaan ovet vuoden 1960 loppupuolella, jolloin rakennus purettiin uudisrakennuksen tielt\xc3\xa4.\n_START_SECTION_\nHistoria\n_START_PARAGRAPH_\nTurun ensimm\xc3\xa4isen elokuvateatterin vuonna 1905 perustanut rohdoskauppias Wilhelm Willberg myi pienen, liikehuoneistossa sijainneen Maailman Ymp\xc3\xa4ri -teatterinsa jo puolen vuoden j\xc3\xa4lkeen ja ryhtyi rakennuttamaan Suomen ensimm\xc3\xa4ist\xc3\xa4 varsinaista elokuvateatterirakennusta. Axel Nystr\xc3\xb6min suunnittelema rakennus valmistui vuoden 1906 alussa osoitteeseen Humalistonkatu 2, ja se sai nimekseen Biografi teatteri. Suuresta, 300-paikkaisesta elokuvateatteristateatterista tuli heti hienoston suosikki._NEWLINE_Elokuvateatterin nimi vaihdettiin vuonna 1913 Alhambraksi. Wilhelm Willberg muutti kuitenkin Helsinkiin vuonna 1918 ja myi teatterinsa, jonka omistajat vaihtuivat sitten useasti 1920- ja 1930-lukujen aikana. Kauppias Magnus Krook myi Alhambran vuonna 1938 Suomi-Filmi Oy:lle, joka p\xc3\xa4\xc3\xa4tti vaihtaa nimen kansallishenkiseksi Kalevaksi._NEWLINE_Suomi-Filmi teki Kalevasta Turun ensimm\xc3\xa4isen niin sanotun non-stop-teatterin vuoden 1949 loppupuolella, mik\xc3\xa4 tarkoitti sit\xc3\xa4, ett\xc3\xa4 ohjemaa esitettiin joka p\xc3\xa4iv\xc3\xa4 tauotta klo 12\xe2\x80\x9323. Lippuja sai ostaa ja saliin sai tulla milloin vain. Non-stop-ohjelma koostui p\xc3\xa4\xc3\xa4asiassa piirretyist\xc3\xa4, urheilukisoista ja uutiskatsauksista, mink\xc3\xa4 seurauksena tavalliset kokoillan elokuvat j\xc3\xa4iv\xc3\xa4t erillisi\xc3\xa4 y\xc3\xb6n\xc3\xa4yt\xc3\xb6ksi\xc3\xa4 lukuun ottamatta pois ohjelmistosta. Kalevan toiminta p\xc3\xa4\xc3\xa4ttyi vuoden 1960 loppupuolella, jolloin Turun vanhin elokuvateatterirakennus joutui v\xc3\xa4istym\xc3\xa4\xc3\xa4n uudisrakennuksen tielt\xc3\xa4.'